van jane van raetshove
Het sijn comen in rechte wouter van laethem in deen zijde en jan van raetshoven wonen opde
leyde in dande dair de voirs woute dede lesen inden rechte een guedinge gedaen uut beleyde
van scepen brieven van loven bekent janne van weterbeke van daneele van laethem dair af
dbeleyt dair de guedinge uut geschiede daen was int jaer ons hen m cccc en een dede oic
lesen alrehande goede te weten thof en goede van laethem gelijc die hier nae genoempt sijn
Inden iersten ec de voirs goede gelesen sijnde croenende en clagende de voirs woute dat
hem de voirs jan van raethoven aende voirs goede ongebruyc dede en die hielde en hanlp
lichte bat en versocht den meye van loven dat hij den voirs janne bedwonghe dat hij sijn
hant daer af dade en dat hem en sijnre guedingen de voirs goede dade volgen meynde
dat hijt sculdich wae te doen oft woude de voirs jan van raetshoven yet dair jeghen
seggen dat hijs hen keerde aen de hen tscepen dats hem een vonisse darentynden recht
Op weck opdoen de voirs jan van raetshoven betaden sijnde dede seggen inden rechte met
sijnen gelevden voirsprake dat hij hoepte en meynde dat de voirs woute van laethem met
sijnre voirs guedingen aen de voirs goede van laethem verdoelt wae bij reden die hij
dair toe seggen woude en seyde dat t tijt dat tvoirs beleyt gedaen was dair woute
sijn guedinge uut ontfaen heeft woute van laethem en jouff jane sijn gesellinne vader
en moeder des voirs daneels beyde in gehelen stoele saten en dat sij de voirs goede
besaten alse huer pper goede en dat de voirs woute daneels vader leefden tot bynnen
xxviii oft xxix jaren herweert en doen dair uut strarf alse uut sijnen erve en dat
de voirs jouff johane dair inne bleef sittende als een tochtersse en daer uut stayf
alse uut haerer tocht en dat de voirs daneel ter tijt dat tvoirs beleyt gedaen
was aen de voirs goede van laethem gheen recht en hadde dair nae dede de voirs
jan van raetshoven lesen inden rechte een guedinge uut beleyde van scepen brieven van
loven die daneel van laethem bekent hadde janne van wetbeke en hoe jan van
weterbeke uut dien beleyde voert gegoedt hadde peten van nethenen inde voirs
goede van laethem en hoe peter van nethen de voirs goede opden comer weder
uutgegeven hadde den voirs janne van wetbeke en hoe daer nae jan van wetbeke
brieven bekent hadde lodewijken van weterbeke en hoe uut dien brieven lodewijc van
wetbeke voert guedinge gedaen heeft janne van raetshoven gelijc dinhouden vande
selven brieven volcomelijc begrijpt dese brieve gelesen en gehoert inden rechte seyde
de voirs jan van raetshoven dat t tijt dat tvoirs beleyt gedaen was dair mede
jan van wetbeke geleyt was tot den goeden des voirs daneels van laethem dair
uut hij voert peten van nethen gegoedt heeft uuten welken jan van raetshoven
voert tot den voirs goeden comen is de voirs woute van laethem en jouff jane
vader en moeder des voirs daneels beyde aflivich waren en dat te dier tijt
jan van laethem daneels brueder was oic aflivich was alsoe dat de voirs